**Predkladacia správa**

Návrh zákona, ktorým sa mení a dopĺňa zákon č. 64/2019 Z. z. o sprístupňovaní strelných zbraní a streliva na civilné použitie na trhu v znení neskorších predpisov (ďalej len „návrh zákona“) predkladá predseda Úradu pre normalizáciu, metrológiu a skúšobníctvo Slovenskej republiky (ďalej len „úrad“) na základe úlohy č. B.15 uznesenia vlády Slovenskej republiky č. 195 z 3. apríla 2024 k návrhu na určenie gestorských ústredných orgánov štátnej správy a niektorých orgánov verejnej moci zodpovedných za prebratie a aplikáciu smerníc a potreby zapracovania požiadaviek aplikačnej praxe.

Návrhom zákona sa má zabezpečiť transpozícia vykonávacej smernice Komisie (EÚ) 2024/325 z 19. januára 2024, ktorou sa mení vykonávacia smernica (EÚ) 2019/68, pokiaľ ide o minimálnu hĺbku označovania strelných zbraní a hlavných častí (Ú. v. EÚ L, 2024/325, 22.1.2024) (ďalej len „vykonávacia smernica Komisie (EÚ) 2024/325“), a to úpravou zákona č. 64/2019 Z. z. o sprístupňovaní strelných zbraní a streliva na civilné použitie na trhu v znení neskorších predpisov (ďalej len „zákon č. 64/2019 Z. z.“).

Cieľom návrhu zákona je úprava zákona č. 64/2019 Z. z., a to najmä prevzatie ustanovení, ktoré určujú minimálne technické špecifikácie označovania strelných zbraní a ich hlavných častí s cieľom zvýšiť vysledovateľnosť strelných zbraní a ich hlavných častí a uľahčiť ich voľný pohyb. Vykonávacou smernicou Komisie (EÚ) 2024/325 sa medzi technické špecifikácie uvedené vo vykonávacej smernici (EÚ) 2019/68 dopĺňa požiadavka na minimálnu hĺbku označenia strelnej zbrane v rámci EÚ s cieľom zabezpečiť rovnaké podmienky pre hospodárske subjekty a používateľov strelných zbraní a uľahčiť obchod na vnútornom trhu EÚ. Minimálna hĺbka označenia strelnej zbrane je určená najmenej 0,0762 mm.

Návrhom zákona sa upravuje povinnosť použiť minimálnu hĺbku označenia strelnej zbrane pre hospodárske subjekty, čo bude mať vplyv na kontrolu z hľadiska výkonu dohľadu nad týmito určenými výrobkami. Návrhom zákona sa sprecizujú poznatky získané z aplikačnej praxe, pretože vznikla potreba úpravy ustanovenia týkajúceho sa označovania strelnej zbrane a jej hlavnej časti kalibrom. Aplikačná prax ukázala, že nie je potrebné označovať všetky hlavné časti strelnej zbrane kalibrom z dôvodu zabezpečenia bezpečnosti a ochrany používateľa strelnej zbrane.

Návrh zákona bol prerokovaný Stálou pracovnou komisiou Legislatívnej rady Slovenskej republiky na posudzovanie vybraných vplyvov Ministerstva hospodárstva Slovenskej republiky, ktorá k nemu zaujala súhlasné stanovisko. Medzirezortné pripomienkové konanie sa uskutočnilo v dňoch 11.11.2024 do 29.11.2024, ktorého vyhodnotenie tvorí súčasť predloženého materiálu a na rokovanie Legislatívnej rady vlády Slovenskej republiky sa predkladá bez rozporov. Návrh zákona bude prerokovaný Legislatívnou radou vlády Slovenskej republiky.

Transponovaním vykonávacej smernice Komisie (EÚ) 2024/325 sa zabezpečí súlad vnútroštátneho právneho poriadku Slovenskej republiky s právom Európskej únie a s Európskou chartou miestnej samosprávy.

Účinnosť návrhu zákona sa navrhuje od 22. júla 2025 tak, aby bol dodržaný termín na prebratie vykonávacej smernice Komisie (EÚ) 2024/325.